Anne-Lise Sollied

Anne-Lise Sollied (født 6. november 1964 på Finnsnes) er en norsk sopran og professor i sang. Sollied er oppvokst på Senja. Hun har sin utdanning fra Nordnorsk Musikkonservatorium, Norges musikkhøgskole og Statens operahøgskole. I perioden 1991–1998 tok hun diverse videreutdanningskurs ved blant annet L`Accademia Acquasparta di Hugo Wolf og Mozarteum Sommerakademie. I 1992 debuterte Sollied som Musetta i Puccinis «La Bohéme» ved Den Norske Opera og Ballett. Den internasjonale debuten fulgte året etter i samme rolle ved operahuset Teatro La Fenice i Venezia. Av senere roller kan nevnes Adele i Strauss «Flaggermusen» på Den Norske Opera og Ballett i 1998, Clorinda i Rossinis «Askepott» i Lausanne i 2001 og Rosaura i Wolf-Ferraris «La vedova Scaltra» i Montpellier i 2004 og ved Teatro La Fenice i Venezia i 2007.

Som solist har hun samarbeidet med dirigenter som Manfred Honeck, Christophe Rousset, Friedemann Layer, Jonathan Darlington, Enrique Mazzola, Emmanuelle Haim, Marco Guidarini, Karl Martin, Emmanuel Krivine og Eivind Gullberg Jensen. 

Sollied har gjort flere av sine viktigste operatolkninger i samarbeid med den franske dirigenten Christophe Rousset: Alceste «Arianna in Creta», Händel), Arbate («Mitridate», Mozart), Amour («Anacreon», Rameau), Daphne («Apollo e Dafne», Händel), Venere («La Didone», Cavalli), Alceste («Admeto», Händel), Atamira («L`Empio punito», Melani), Diana («Ippolita e Aricia», Traetta) og Titania & Hippolyta («The Fairy Queen», Purcell). 

Sollied var i mange år bosatt i Italia, og hun har hatt en utstrakt utøvende virksomhet og opptrådt ved en rekke av de store europeiske operahusene. Hun er i dag ansatt som professor i klassisk sang ved UiT – Norges arktiske universitet.

Priser og utmerkelser 
1990 Førstepris, «Mozart invites young musicians», Staatsoper, Wien, Østerrike.
1995 Mozart-prisen, G. B. Viotti, Vercelli, Italia.
1998 Førstepris, Das deutsche Lied, Todi, Italia. 
2014 Tildelt Nordlys-prisen for sin innsats som sanger i nasjonalt og internasjonalt, og for sitt virke som pedagog ved Musikkonservatoriet i Tromsø.

Innspillinger 
Wolfgang Amadeus Mozart: «Messe i c-moll». Emmanuel Krivine, La Chambre Philharmonique (Naxos 2006, CD)
Leonardo Leo: «Misere – Musique sacrée». Dirigent Christophe Rousset, Les Talens Lyriques (Decca 2002)
Wolf-Ferrari: «La vedova scaltra», Teatro La Fenice Orchestra. Dirigent Karl Martin. (Naxos 2007, CD og DVD)
Wolf-Ferrari: «La vedova scaltra». Orchestre National de Montpellier. Dirigent Enrique Mazzola (Accord Universal France 2004, CD).
Christiano Giuseppe Lidarti: Oratoriet «Esther». Orchestre National de Montpellier Dirigent Friedemann Layer (Accord Universal France 2004, CD)
Georg Friederich Händel: «Arianna in Creta». Les Talens Lyriques, Festival Baroque du Bonne. Dirigent Christophe Rousset (CD)

Referanser

Kilder 
Personkort UiT 
Personartikkel i Store Norske Leksikon 

 
Sopraner
Professorer ved Universitetet i Tromsø
Personer fra Lenvik kommune